《解语花 花朝春分》
清代·华胥

轻风皱瀫，稚雨烘烟，小院嫌岑寂。燕归曾识。剪芳痕、依旧草昏南陌。

分来国色。都不管、寒香狼藉。空几度、阴晴费了，染成一庭碧。

屈指韶光堪惜。艳冷辉迟，喜花期兹日。风信迢遥，更倡条、嫩叶数番消得。

听残玉笛。临画槛、杏杉吹湿。怅无憀、远黛轻柔，薄恨依然积。

作者简介：清江苏无锡人，字羲逸。画人物仕女，密致而不流于刻划，与恽寿平花卉、王翚山水并称。兼工水墨山水。